text: रायुडू ने आइपीएल में दमदार प्रदर्शन की बदौलत वनडे टीम में वापसी की थी, लेकिन बोर्ड के द्वारा तय किए गए फिटनेस के मानकों पर वह खरे नहीं उतर सके और उनकी जगह इंग्लैंड दौरे पर होने वाली वनडे सीरीज के लिए टीम में सुरेश रैना को शामिल किया गया। पिछले कुछ समय से मैदान के बाहर की गतिविधियों की वजह से सुर्खियों में रहे शमी भी यो-यो टेस्ट में पास नहीं हो सके और अफगानिस्तान के खिलाफ बेंगलुरु में ऐतिहासिक टेस्ट के लिए टीम में उनकी जगह दिल्ली के तेज गेंदबाज नवदीप सैनी को शामिल किया गया था। शमी को इंग्लैंड के खिलाफ होने वाली पांच मैचों की टेस्ट सीरीज के लिए टीम चयन से पहले फिटनेस साबित करने का एक और मौका मिलेगा। सीओए की बैठक में यह भी फैसला किया गया कि आगामी रणजी ट्रॉफी में शामिल होने वाली बिहार, उत्तराखंड और पूर्वोत्तर राज्यों की नई टीमें ग्रुप-डी में एक-दूसरे के खिलाफ खेलेंगी और सिर्फ एक टीम क्वार्टर फाइनल के लिए क्वालीफाई करेगी।